
Text rozhodnutia
Súd: Krajský súd Banská Bystrica Spisová značka: 20Sd/42/2014 Identifikačné číslo súdneho spisu: 6014200253 Dátum vydania rozhodnutia: 03. 09. 2014 Meno a priezvisko sudcu, VSÚ: JUDr. Jarmila Badíková ECLI: ECLI:SK:KSBB:2014:6014200253.2 ROZSUDOK V MENE SLOVENSKEJ REPUBLIKY Krajský súd v Banskej Bystrici v konaní samosudkyňou JUDr. Jarmilou Badíkovou v právnej veci navrhovateľa: Y. I., nar. XX. W. XXXX, bytom XXX XX P. č. XXX, zastúpený Mgr. Martinom Jankovičom, advokátom, Advokátska kancelária Y. XXX/XX, XXX XX X., proti odporkyni: Sociálna poisťovňa, ústredie, ul. 29. augusta č. 8, 813 63, Bratislava, o preskúmanie rozhodnutia o invalidnom dôchodku takto r o z h o d o l : Rozhodnutie odporkyne č. XXX XXX XXXX X zo dňa 23. januára 2014 zrušuje podľa § 250l ods. 2 a § 250j ods. 2 písm. c/ O.s.p. a vec vracia odporkyni na ďalšie konanie. Odporkyňa je povinná nahradiť navrhovateľovi trovy právneho zastúpenia na účet Mgr. Martina Jankoviča, advokáta, vo výške 551,68 EUR na účet vedeného vo K., a,s, Z. X. č. IBAN: S.XXXXXX XXXX XXXX XXXX XXXX do 3 dní od jeho právoplatnosti. o d ô v o d n e n i e : Odporkyňa rozhodnutím č. XXX XXX XXXX X z 23.01.2014 zamietla žiadosť navrhovateľa o priznanie invalidného dôchodku s odôvodnením, že nie je invalidný podľa § 70 a § 71 zákona č. 461/2003 Z. z. o sociálnom poistení /ďalej len zsp/, pretože podľa posudku posudkového lekára SP pobočka Rožňava z 10.01.2014 miera poklesu schopnosti vykonávať zárobkovú činnosť u navrhovateľa je 40 %. Odporkyňa v odôvodnení okrem iného uviedla, že posúdenie zdravotného stavu je obsahom lekárskej správy, ktorá tvorí neoddeliteľnú súčasť odôvodnenia tohto rozhodnutia a sú v nej uvedené všetky rozhodujúce skutočnosti, ktoré boli podkladom na vyhotovenie posudkového záveru, že navrhovateľ nie je invalidný. Navrhovateľ prostredníctvom právneho zástupcu podal proti tomuto rozhodnutiu v zákonom stanovenej lehote návrh na preskúmanie s odvolaním sa na zlý zdravotný stav a namietol spôsob jeho posúdenia posudkovými lekármi. Navrhovateľ tiež namietol zvýšenie miery poklesu schopnosti vykonávať zárobkovú činnosť o 5 % s poukazom na to, že okrem syndrómu karpálneho tunela trpí aj ďalšími chorobami. Navrhovateľ predložil súdu kópiu rozsudku NS SR sp. zn. 9So/156/2011 zo dňa 11.08.2012, z ktorého obsahu vyplýva, že len za syndróm karpálneho tunela, bola navrhovateľovi zvýšená miera poklesu schopnosti vykonávať zárobkovú činnosť o 10 % podľa § 71 ods. 8 zsp. Súčasne si uplatnil právo na náhradu trov právneho zastúpenia. Odporkyňa v písomnom stanovisku zo dňa 25.04.2014 uviedla právne a skutkové dôvody, pre ktoré žiadala napadnuté rozhodnutie potvrdiť ako vecne správne. Krajský súd preskúmal napadnuté rozhodnutie na pojednávaní dňa 03.06.2014 v prítomnosti účastníkov a pojednávanie odročil za účelom opätovného posúdenia zdravotného stavu navrhovateľa posudkovým lekárom SP-ú v prítomnosti nezávislého odborníka neurológa. Navrhovateľ na pojednávaní trval na podanom opravnom prostriedku a predložil súdu ďalšie lekárske nálezy ako dôkazy zhoršujúceho zdravotného stavu a žiadal vykonať dokazovanie znalcom z odboru neurológia vzhľadom na rozhodujúce zdravotné postihnutie navrhovateľa. Odporkyňa na pojednávaní žiadala krajský súd, aby napadnuté rozhodnutie potvrdil ako vecne správne. Poukazuje na posudky posudkových lekárov na pobočke v Rožňave, ako aj na posudok posudkovej lekárky ústredia v Prešove, ktorí posúdili zdravotný stav navrhovateľa na základe lekárskej dokumentácie, ktorú mali vtedy k dispozícii, to znamená, že ku dňu posúdenia jeho zdravotného stavu. Výsledkom tohto posúdenia je skutočnosť, že navrhovateľ nie je invalidný, lebo jeho miera poklesu schopnosti vykonávať zárobkovú činnosť je 40 %. Krajský súd preskúmal napadnuté rozhodnutie a postup odporkyne pred jeho vydaním opätovne na pojednávaní dňa 03. 09. 2014 v zmysle § 250l OSP, oboznámil sa s pripojenými listinnými dôkazmi, vypočul účastníkov a dospel k záveru, že napadnuté rozhodnutie je potrebné zrušiť a vec vrátiť odporkyni na ďaľšie konanie . Navrhovateľ na pojednávaní trval na dôvodoch uvedených v opravnom prostriedku. K opätovnému posúdeniu jeho zdravotného stavu navrhovateľa uviedol, že posudkový lekár ani prísediaci neurológ si neprečítali lekárske správy, ktoré im chcel predložiť. Tiež odmietol podpísať lekársku správu, pretože posudková lekárka mu ju nedala prečítať a nebol informovaný o záveroch posúdenia. Navrhovateľ opätovne namietol nezohľadnenie jeho ďalších závažných ochorení, predovšetkým vysoký krvný tlak, ochorenie srdca, ktoré ochorenia samostatne predstavujú diagnózy s vyšším percentom mieru poklesu schopnosti vykonávať zárobkovú činnosť. Právny zástupca navrhovateľa na pojednávaní predložil súdu na založenie do spisu kópiu dohody o skončení pracovného pomeru, pretože zamestnávateľ navrhovateľa s ním skončil pracovný pomer z dôvodu, že zo zdravotného hľadiska nie je schopný vykonávať doterajšiu prácu. Právny zástupca poukázal na nedostatočné zdôvodnenie 5 % zvýšenia miery poklesu, pretože navrhovateľ trpí aj ďalšími závažnými ochoreniami, ktoré spĺňajú podmienku 10 % zvýšenia. Tiež zdôraznil, že posudkoví lekári sú zamestnanci odporkyne a preto možno mať pochybnosti o ich objektívnosti a nezaujatosti a z tohto dôvodu žiadal vykonať znalecké dokazovanie vo veci posúdenia zdravotného stavu navrhovateľa pre účely invalidity. Právny zástupca dával aj na zváženie posúdenie určenia správnosti rozhodujúceho zdravotného postihnutia a či nemalo byť určené iné a to diagnózu Nervus urnalis, pre ktorú je v prílohe č. 4 k zsp v príslušnej kapitole uvedené rozpätie 25-35 %, pričom dolná hranica pri tejto diagnóze je vyššia ako pri určenom rozhodujúcom zdravotnom postihnutí. Na záver žiadal zrušiť napadnuté rozhodnutie, vec vrátiť odporkyni na ďalšie konanie a pre prípad úspechu si uplatnil právo na náhradu trov konania. Odporkyňa na pojednávaní uviedla, že sa nemôže vyjadriť k priebehu posudzovania zdravotného stavu tak, ako ho opísal navrhovateľ, ale nemám dôvod pochybovať o odbornosti posudkových lekárov, ktorí postupujú podľa zákona. Vzhľadom na závery posudkovej komisie žiada napadnuté rozhodnutie potvrdiť ako vecne správne. Podľa § 71 ods. 1 zákona č. 461/2003 Z. z. o sociálnom poistení poistenec je invalidný, ak pre dlhodobo nepriaznivý zdravotný stav má pokles schopnosti vykonávať zárobkovú činnosť o viac ako 40% v porovnaní so zdravou fyzickou osobou. Podľa ods. 2 cit. ust. dlhodobo nepriaznivý zdravotný stav je taký zdravotný stav, ktorý spôsobuje pokles schopnosti vykonávať zárobkovú činnosť a ktorý má podľa poznatkov lekárskej vedy trvať dlhšie ako jeden rok. Podľa ods. 4 cit. ust. pokles schopnosti vykonávať zárobkovú činnosť sa posudzuje na základe a) lekárskych správ a údajov zo zdravotnej dokumentácie zdravotníckeho zariadenia a zhodnotenia liečby s určením diagnostického záveru, stabilizácie ochorenia, jeho ďalšieho vývoja, ďalšej liečby a b) komplexných funkčných vyšetrení a ich záverov, pričom sa prihliada na zostávajúcu schopnosť vykonávať zárobkovú činnosť, zostávajúcu schopnosť prípravy na povolanie, možnosti poskytnutia pracovnej rehabilitácie alebo rekvalifikácie. Podľa ods. 6 cit. ust. miera poklesu schopnosti vykonávať zárobkovú činnosť v percentách sa určuje podľa druhu zdravotného postihnutia, ktoré je rozhodujúcou príčinou dlhodobo nepriaznivého zdravotného stavu, a so zreteľom na závažnosť ostatných zdravotných postihnutí. Percentuálna miera poklesu zárobkovej činnosti podľa druhu zdravotného postihnutia orgánov a systémov je obsiahnutá v prílohe č. 4 k zákonu č. 461/2003 Z. z. Posúdenie dlhodobosti nepriaznivého zdrav. stavu a jeho následkov na pracovnú schopnosť občana vyžaduje odborné lekárske vedomosti a vo veciach sociálneho poistenia. aj pre účely súdneho konania ju vykonávajú posudkoví lekári. Podľa § 153 ods. 5 zák. č. 461/2003 Z. z. lekársku posudkovú činnosť dôchodkového poistenia vykonáva posudkový lekár soc. poistenia príslušné pobočky a posudkový lekári Sociálneho poistenia ústredia Sociálnej poisťovne. Na základe opravného prostriedku posúdil zdravotný stav navrhovateľa opätovne posudkový lekár SP- ú v Prešove v posudku zo dňa 03. 04. 2014 so záverom, že nie je invalidný podľa § 71 ods. 1 zákona č. 461/2003 Z. z. o sociálnom poistení, lebo pre dlhodobo nepriaznivý zdravotný stav má pokles schopnosti vykonávať zárobkovú činnosť 40 % v porovnaní so zdravou fyzickou osobou. Posudková lekárka ako rozhodujúce zdravotné postihnutie uviedla degeneratívne zmeny chrbtice a medzistavcových platničiek s miernym funkčným postihnutím s prejavmi nervového a svalového dráždenia a ako iné zdravotné postihnutie všetky ostatné zdravotné postihnutia. Posudková lekárka ďalej v celkovom posudku uviedla, že u navrhovateľa zistila ochorenie pohybového aparátu v zmysle difúznych degeneratívnych zmien na chrbtici a medzistavcových platničkách. Degeneratívne počínajúce zmeny sú dokumentované aj v ramenných kĺboch. Pomocou elektromyografického vyšetrenia na Klinike pracovného lekárstva v KE bol diagnostikovaný syndróm karpálneho tunela vľavo s parciálnou léziou n. medianus stredne ťažkého stupňa, ktorý doteraz nebol operačne riešený. Čiastočná lézia periférneho nervu je bez výraznejšieho poškodenia funkcie ľavej ruky hodnotená v prílohe č. 4 nízkym %-nym hodnotením, ochorenie nemá vplyv na výšku miery poklesu. Ochorenie vysokého krvného tlaku s počínajúcimi orgánovými zmenami (koncentrická hypertrofia ľavej komory) bez výrazných funkčných zmien na srdcovocievnom aparáte nemá vplyv na výšku miery poklesu. Chronický zápal priedušiek s ľahkou ventilačnou poruchou nemá vplyv na výšku miery poklesu. Izolovaná porucha mikrocirkulácie 3. a 5. prsta pravej ruky je zatiaľ medicínsky nevyriešená, môže byť hodnotená len 10 % až 15 %-tami, čo je nevýznamným nálezom z posudkového hľadiska. Všetky vyššie dokumentované ochorenia dovoľujú posudzovanému vykonávať prácu bez dočasnej pracovnej neschopnosti. Za najviac limitujúce ochorenie, tak ako to posúdil posudkový lekár SPP Rožňava, naďalej považuje ochorenie chrbtice čo je horná hranica daného rozpätia 35 %. Nakoľko posudkovo málo významných ochorení je viac, súhlasím s posudkovým lekárom o navýšenie o polovicu možnej sadzby t.j. 5 % na celkovú mieru poklesu schopnosti vykonávať zárobkovú činnosť 40 %. Týmto bol potvrdený posudok zo dňa 10.01.2014 o posúdení zdravotného stavu navrhovateľa posudkovým lekárom SP pobočka Rožňava, ktorý bol podkladom pre vydanie napadnutého rozhodnutia. Na základe požiadavky súdu bol zdravotný stav navrhovateľa opätovne posúdený posudkovým lekárom SP-ú so sídlom v Prešove v posudku zo dňa 27.06.2014 v prítomnosti prísediaceho lekára neurológa, ktorým boli potvrdené predchádzajúce závery posudkových lekárov. Posudková lekárka spolu s neurológom v posudku uviedli, že po vyšetrení odborníkom pre neurológiu je neurologická nález v norme. Odborník pre neurológiu sa vyjadruje, že priznaná miera poklesu schopnosti vykonávať zárobkovú činnosť vo výške 35 % pre rozhodujúce ochorenie - ochorenie chrbtice je pre posudzovaného veľmi priaznivá, nakoľko po vyšetrení je neurologický nález v norme, čo by svedčilo pre nižšie percentuálne hodnotenie. Posudková lekárka v zhode s odborníkom pre neurológiu konštatujú, že priznaná miera poklesu v celkovej výške 40 % je veľmi priaznivá pre posudzovaného a z nášho hľadiska je nadhodnotená. Podľa § 132 OSP dôkazy súd hodnotí podľa svojej úvahy, a to každý dôkaz jednotlivo a všetky dôkazy v ich vzájomnej súvislosti; pričom starostlivo prihliada na všetko, čo vyšlo za konania najavo, včítane toho, čo uviedli účastníci. Vzhľadom na to, že napadnuté rozhodnutie súd zrušil aj z dôvodu nepreskúmateľnosti napadnutého rozhodnutia pre nedostatok dôvodov, súd posúdil posudky posudkových lekárov, ktoré boli jediným podkladom pre vydanie napadnutého rozhodnutia. V konaní podľa § 250l a nasl. OSP súd hodnotí posudok podľa zásad vyslovených v ust.§ 132 OSP ako každý iný dôkaz. Posudzuje ho podľa svojej úvahy jednotlivo, ale tiež s prihliadnutím na všetky ostatné dôkazy v ich vzájomnej súvislosti. Keďže ide o dôkazný prostriedok, súd nie je viazaný posudkom a v ňom vyslovenými odbornými závermi. Súd posúdil posudky posudkových lekárov v zmysle cit.ust. a z hľadiska kritérií stanovených pre posúdenie poklesu schopnosti vykonávať zárobkovú činnosť a dospel k záveru, že predložené posudky nespĺňajú tieto kritériá, nezhodnotili objektívne zdravotný stav navrhovateľa a preto nemôžu byť podkladom pre zhodnotenie miery poklesu schopnosti vykonávať zárobkovú činnosť a pre rozhodnutie o zamietnutí invalidity. Súd z napadnutého rozhodnutia a ani z posudkov nezistil akým spôsobom posudkoví lekári pri stanovení poklesu schopnosti zárobkovej činnosti navrhovateľa zohľadnili vplyv ochorenia na pracovný potenciál navrhovateľa, ako prihliadli na zostávajúcu schopnosť vykonávať zárobkovú činnosť; ako posúdili vplyv rozhodujúceho ochorenia na iné orgány a na celkový stav organizmu a jeho výkonnosť. Podľa ust. § 195 ods. 1 zákona č. 461/2003 Z. z. organizačná zložka Sociálnej poisťovne pred vydaním red vydaním rozhodnutia postupuje tak, aby presne a úplne zistila skutočný stav veci, a na ten účel obstará potrebné podklady na rozhodnutie. Podľa ods. 2 cit. ust. podkladom na rozhodnutie sú najmä podania, návrhy a vyjadrenia účastníkov konania, dôkazy, čestné vyhlásenia, ako aj skutočnosti všeobecne známe alebo známe organizačnej zložke Sociálnej poisťovne z jej činnosti. Podľa ods. 3 cit. ust. organizačná zložka Sociálnej poisťovne pri posudzovaní veci objasňuje rovnako dôkladne všetky rozhodujúce skutočnosti bez ohľadu na to, či svedčia v prospech, alebo v neprospech účastníka konania. Podľa ust.§ 196 ods. 1 cit. zák. dôkazom je všetko, čo môže prispieť k zisteniu a objasneniu skutočného stavu veci, najmä výpovede účastníkov konania a vyjadrenia účastníkov konania a svedkov, odborné posudky, znalecké posudky, správy, listiny, vyjadrenia a potvrdenia iných fyzických osôb a právnických osôb. Netreba dokazovať skutočnosti všeobecne známe alebo skutočnosti známe z činnosti Sociálnej poisťovne. Podľa ods. 4 cit. ust. účastník konania, fyzická osoba alebo právnická osoba zúčastnená na konaní, ktorí majú listiny, ktoré môžu byť dôkazom, sú povinní na výzvu organizačnej zložky Sociálnej poisťovne tieto listiny predložiť. V zmysle cit. ust. odporkyňa je povinná vykonať dokazovanie a dôkazom je všetko, čo môže prispieť k zisteniu a objasneniu skutočného stavu, najmä výpovede a vyjadrenia účastníkov, odborné posudky, znalecké posudky. Okrem dôkazov navrhnutých účastníkom konania je organizačná zložka poisťovne povinná vykonať /organizačná zložka poisťovne/ aj iné dôkazy, ktoré účastník nenavrhol, ak sú potrebné na zistenie a objasnenie skutočného stavu veci. Posudkoví lekári ako rozhodujúce zdravotné postihnutie určili degeneratívne zmeny na chrbtici a medzistavcových platničkách s miernym funkčným postihnutím, s prejavmi nervového a svalového dráždenia podľa kapitoly XV. oddiel E, položka 3 písm. b/ prílohy č.4 k zsp. s 35 % mieraou poklesu schopnosti vykonávať zárobkovú činnosť a za iné zdravotné poistihnutie túto mieru zvýšili o 5 %, na celkových 40 %. Súd z prepúšťacej správy z opakovanej hospitalizácie navrhovateľa v Univerzitnej nemocnici L. Pasteura v Košiciach, na Klinike pracovného lekárstva a klinickej toxikológie v období od 14.04. do 21.04.2014 zistil, že navrhovateľ trpí na nasledujúce diagnózy PHS bilat. impingemnt sy I. utrg,praec. I. sin I. st., epicondylitis radialis humeri bilat., sy. canalis carpi I. sin., izolovaná porucha mikrocirkulácie 3. a 5. prsta pravej ruky v dok., artrosis acromioclavicularis bilat., arthrosis art. cubiti I. utrq. incip., dupytrenova kontraktúra pr. ruky 4. prst incip., vertebrogénny aligický syndr. v C, Th, LS obl., CBsy vľ. s radik. irit. (protrusio disci C4-6), LIS I. sin. susp. radik. irit. Sl l.sin., fascitis plantaris bilat., Coxartrosis def. bilat. gr. I. I. dx. et II. I. sin., gonartrosis bilat. v dokum., Hypacusis perc. bil., CSS 12,2 %, Rhinitis sicca, artériová hypertenzia 2. st. ESH/ESC v liečbe, Sin. tachykardia v dok., konc. hypertrofia steny ĽK, dilatácia ĽP, stopová MI a Ao regurg. (echokg 1/2014), bronchitis chronica simplex v dok., gastroezofágový refluxu bez ezofagitídy v dok., steatóza pečene (USG verif. 11/2012), intolerancia rady liečiv (GIT intoler.) Intolerancia cyntu (suchosť v nose) v dokum., hypercholesterolémia, hypertriacylglycerolémia. Z prehľadu uvedených diagnóz nesporne vyplýva, že navrhovateľ je polymorbídny pacient a podľa názoru súdu 5 % navýšenie v danom prípade neobstojí, pretože uvedené ochorenia vo vzájomných pôsobeniach určite zvyšujú mieru poklesu schopnosti vykonávať zárobkovú činnosť o viac ako to určili posudkoví lekári. Posudková lekárka a odborník z oblasti neurológie v posudku zo dňa 27.06.2014 uviedli, že pri vyšetrení je neurologický nález v norme a priznaná miera poklesu je pre navrhovateľa veľmi priaznivá a z ich hľadiska je nadhodnotená. Takéto konštatovanie je pre súd neprijateľné z právneho aj medicínskeho hľadiska, pretože ak je nález v norme tak nemôže byť určené ochorenie chrbtice ako rozhodujúce zdravotné postihnutie, ktoré najviac ovplyvňuje pracovnú schopnosť navrhovateľa. Súd napadnuté rozhodnutie zrušil aj z dôvodu jeho nepreskúmateľnosti pre nedostatok dôvodov. Odôvodnenie rozhodnutie, v ktorom sú uvedené len citácie príslušného ustanovenia zákona , odkaz na posudok posudkového lekára a percentuálne zistený rozsah poklesu schopnosti vykonávať zárobkovú činnosť, bez uvedenia skutočností, ktoré boli podkladom pre rozhodnutie odporkyne, akými úvahami sa odporkyňa riadila pri hodnotení dôkazov a pri použití právnych predpisov, ako sa odporkyňa vysporiadala s námietkami účastníka, ktoré uviedol v opravnom prostriedku a s jeho návrhmi na doplnenie dokazovania, nespĺňa zákonné náležitosti odôvodnenie rozhodnutia. Rozhodnutie musí byť individuálne zdôvodnené tak, aby bolo možné preskúmať jeho zákonnosť s prihliadnutím na jeho odôvodnenie a nie na obsah posudkov, ktoré sú iba podkladom rozhodnutia. Podľa § 250r OSP ak súd zruší rozhodnutie správneho orgánu, je správny orgán pri novom prejednaní viazaný právnym názorom súdu. . Na základe uvedeného súd napadnuté rozhodnutie zrušil podľa § 250l ods. 2 a § 250j ods.2 písm. c/, d/, OSP, vec vrátil odporkyni na ďalšie konanie, v ktorom opätovne posúdi zdravotný stav navrhovateľa v zmysle odôvodnenia tohto rozhodnutia znalcom z príslušného odboru, v ktorom sa znalec vysporiada s rozhodujúcim zdravotným postihnutím ako aj so zvýšenou mierou poklesu v zmysle § 71 ods. 8 zákona č. 461/2003 Z. z. o sociálnom poistení pre ostatné ochorenia. Súd náhradu trov konania posúdil podľa § 250l ods. 2 v spojitosti s § 250k ods. 1 OSP, navrhovateľ v konaní bol úspešný a preto mu súd priznal náhradu trov právneho zastúpenia podľa § 11 ods. 4 druhá veta vyhlášky č. 655/2004 Z. z. o odmenách a náhradách advokátov za poskytovanie právnych služieb na nasledujúce úkony: - Prevzatie a príprava zastúpenia dňa 19.02.2014 za 61,87 Eur + RP 8,04 Eur - Spracovanie a podanie návrhu na preskúmanie 61,87 Eur + RP 8,04 Eur - Účasť na pojednávaní dňa 03.06.2014 61,87 Eur + RP 8,04 Eur - Účasť na pojednávaní dňa 03.09.2014 61,87 Eur + RP 8,04 Eur - Suma za úkony právnej služby 279,64 Eur - Náhrada za stratu času 2x3 polhodiny á 13,40 Eur za účasť na pojednávaní dňa 03.06.2014 Náhrada za stratu času 2x3 polhodiny á 13,40 Eur za účasť na pojednávaní dňa 03.09.2014 - Náhrada za stratu času spolu 160,80 Eur - Náhrada cestovného za účasť na pojednávaní dňa 03.06.2014 z X. do Banskej Bystrici a späť motorovým vozidlom podľa zákona č. 283/2002 Z. z. o cestovných náhradách, základná náhrada 2x90 km 0,183 Eur 32,94 Eur, spotreba PHM 23,98 Eur, spolu 56.92 Eur - Náhrada cestovného za účasť na pojednávaní dňa 03.09.2014, základná náhrada 2x90 km 0,183 Eur 32,94 Eur, spotreba PHM 21,38 Eur spolu 54,32 Eur - Náhrada cestovného spolu 111,24 Eur - Celková suma trov konania 551,68 Eur Poučenie: Proti tomuto rozsudku nie je prípustné odvolanie .

Zdroj: KAUZIS.SK – https://www.kauzis.sk/judikatura/r/ECLI:SK:KSBB:2014:6014200253.2 (dáta aktuálne k 11. 11. 2026). Záväzné je znenie zverejnené súdom.




